Ny analyse viser, at færre unge har ambitioner om at blive leder.

Jakob Sloth Linneberg fik sit første lederjob som 24-årig, men der gik ikke mange år, før han ændrede kurs. - Det gik ret hurtigt op for mig, hvor meget ansvar der fulgte med. Det tror jeg, man er bevidst om, når man starter op, men jeg tror alligevel, det kommer som et chok, hvor meget det egentlig indebærer, siger den i dag 34-årige Jakob Sloth Linneberg. Færre unge med lederambitioner Jakob Sloth Linnebergs første lederjob var et mellemlederjob, hvor der skulle jongleres med mange bolde - og på det tidspunkt var der ikke meget erfaring at trække på. - Det er et kæmpe ansvar, så jeg oplevede også at tage det med hjem og var ikke den bedste udgave af mig selv derhjemme. Det overraskede mig, hvor meget det egentlig fylder i hverdagen, siger Jakob Sloth Linneberg. Det resulterede i, at han som 30-årig droppede ambitionerne om et liv som leder. - Du skal både sørge for, at topledelsens tiltag bliver implementeret, men du skal også sørge for, at medarbejderstaben er glad, og så skal du sørge for at balancere dit privatliv. En ny analyse, lavet af konsulenthuset Ballisager for TV2, viser, at færre unge har lyst til at prøve arbejdslivet af som leder. Under en fjerdedel svarer, at de er interesserede i at blive leder. For tre år siden var antallet mere end dobbelt så mange. Jakob Sloth Linneberg har tidligere haft ambitioner om at blive topdirektør i en stor organisation eller forretningskæde, men hans 6-7 år som leder har været nok. - Jeg skulle være klædt bedre på. Jeg ved, at mange har det sådan, så det er ikke en følelse, jeg står alene med, når man har den indsigt i, hvor stor påvirkning det har på en i hverdagen, siger han. Ifølge Jakob Sloth Linneberg er der mange unge ledere, som bliver kastet alene ud på dybt vand, når den første lederstilling er i hus. - Når man får tildelt sit første job som leder, så bliver man meget kastet ud i det, og for nogle er der næsten ingen opfølgning. Men hvis du ikke har noget opfølgning, så er det ekstremt hårdt at starte fra bunden, siger han. Fortryder ikke - men vil ikke tilbage Jakob Sloth Linneberg er i dag bosiddende i Nørresundby og selvstændig, hvor han driver virksomheden Ugli Fruit Productions. Han hjælper virksomheder med at lave podcasts. - Jeg vil ikke have undværet den erfaring og robusthed, som jeg har fået gennem at være leder. Det har givet gåpåmod og vilje til at lykkes lige meget hvad. Og du har indsigt i, hvad det vil sige at drive virksomhed, siger Jakob Sloth Linneberg. - Men de søvnløse nætter og blodet, svedet og tårerne havde jeg gerne undværet, siger han. Jakob Sloth Linneberg har ikke planer om, at han skal tilbage på lederposten. - Jeg har ikke ambitioner om at have personaleansvar igen. - Gnisten er ikke kommet tilbage. Jeg føler ikke den store lyst til det, og når man har det på den måde, skal man heller ikke gøre det. Det er lidt en livsstil at lede andre og en virksomhed, siger han.